ก็ ออม ชิ
เปิดตัวไปแล้วอย่างเป็นทางการ สำหรับกองทุนการออมแห่งชาติ หรือ กอช. ที่ได้ สมพร จิตเป็นธม เป็นเลขา กอช.
25 ส.ค. 2558

เปิดตัวไปแล้วอย่างเป็นทางการ สำหรับกองทุนการออมแห่งชาติ หรือ กอช. ที่ได้ สมพร จิตเป็นธม เป็นเลขา กอช.
ล่าสุด กอช.เตรียมรุกแผนประชาสัมพันธ์ทั่วประเทศ ด้วยการจัดโรดโชว์ไปยังพื้นที่ต่างจังหวัดเพื่อสร้างการรับรู้ภายใต้สโลแกนว่า “อยาก... ก็ ออม ชิ”
ฟังแล้วแหม่งๆ ปะแล่มๆ เพราะแปลงมาจาก “กอช.” นั่นเอง
แต่ก็ต้องเอาใจช่วยกองทุนน้องใหม่แห่งนี้ เพราะเวลานี้มีคนทำงานไม่ถึง 20 คน ทั้งที่ต้องดูแลเงินเป็นจำนวนไม่น้อย 
คอลเซ็นเตอร์ก็มีเพียง 5 สาย แต่เตรียมจะรับสมาชิกเพิ่มจาก 1.5 แสนราย เป็น 6 แสนรายในปลายปีนี้ จึงไม่ต้องสงสัยเลยว่า จะสายร้อนแค่ไหน ขนาด สมพร เลขา กอช. ยังต้องทำหน้าที่รับโทรศัพท์ตอบคำถามเองแล้วกัน
ล่าสุดแว่วว่า เตรียมของบเพิ่มเป็น 20 คู่สาย ของบเพิ่มกำลังคน อย่างน้อยก็ต้องมีครึ่งร้อยก่อน เพราะต้องใช้ทีมงานทำหลายเรื่อง ทั้งประชาสัมพันธ์ งานรับขึ้นทะเบียนสมาชิก การบริหารจัดการเงิน
งานนี้ใครโทรคอลเซ็นเตอร์ แล้วเจอผู้ชายเสียงทุ้ม นุ่ม ลึก เดาได้เลยว่า ชายคนนั้นอาจเป็นเลขา กอช.ตัวจริงเสียงจริง